Þingræður haldnar á Alþingi Íslendinga



Herra forseti. Tollskrárfrv. er komið hér aftur til hv. Ed. vegna allmargra breytinga, sem á því voru gerðar í hv. Nd. Það kom í ljós við athugun á frv. eftir samþykkt þess hér í hv. d., að það voru ýmsir tæknilegir annmarkar á orðalagi þess og flokkun, þannig að það var tekið til ítarlegrar athugunar í fjmrn. í samráði við hv. fjhn. Nd. Varð um það samkomulag, að gerðar voru nauðsynlegar breytingar á málinu, til þess að hægt væri að orða það með eðlilegum hætti og til þess að það gæti ekki valdið neinum misskilningi, hvað við væri átt. Ég skal taka það fram, að hér er ekki um neinar efnisbreytingar, sem máli skipta, að ræða, heldur aðra flokkun og atriði, sem hv. þm. munu væntanlega reka augun í, þ. e. að færðir hafa verið aftur upp í 100% tollar á ýmsum búsáhöldum og borðbúnaði vegna hótelrekstrar, en það stafar af því, að það þótti heppilegra að hafa tollinn óbreyttan, en hafa hins vegar heimildargr. um að lækka þetta, svo sem lagt hafði verið til í þessari hv. d., vegna þess að vitanlega getur verið hætta á því, að þetta verði misnotað, ef það er skilyrðislaust ákveðið svo, að það þurfi ekki annað en vera merkt tilteknum hótelum, til þess að það sé tollfrjálst, heldur verður að gera sér fulla grein fyrir því hverju sinni, hvort hér er raunverulega um innflutning til hótels að ræða eða ekki. Hér er auðvitað ekki um efnisbreytingu að ræða, því að ég veit það, að þessi hv. d. er sammála um það, að það verði að koma í veg fyrir misnotkun á þessari heimild, sem hér var veitt. Þá voru einnig að minni till. gerðar nokkrar breytingar, sem ekki skipta höfuðmáli, á frv. í hv. Nd., og allar eru þær til samræmis við það, sem gerzt hafði hér í þessari hv. d., og það, sem áður hefur verið gert í samráði við Félag ísl. iðnrekenda. Það er fyrst og fremst um að ræða, að lækkaðir eru nokkrir tollar af nokkrum „komponentum“ til rafmagns- og rafagnaiðnaðar, og er það í fullu samræmi við það, sem gert hefur verið hér við meðferð málsins og reyndar var að nokkru leyti gert í breytingu þeirri, sem gerð var á tollskrárlögunum fyrr á þessu ári. Þó að hér sé um allmargar breytingar að ræða, eins og ég segi, þá er hér ekki um nein atriði að ræða, sem efnismáli skipta, þannig að ég vildi leyfa mér að vonast til, að hv. d. gæti fallizt á það að afgreiða frv. án þess, að það þyrfti að fara hér aftur til n.



Herra forseti. Fjhn. skaut á skyndifundi, þar sem fram komu veigamiklar brtt. við tollskrárfrv. frá Nd. Eins og hæstv. fjmrh. tók fram, gerði fjhn. á frv. nokkrar breytingar aðallega á númeraröð og til að viðhalda skýrara orðalagi á frv. Ákvæðið um borðbúnað og fleira til hótelrekstrar, sem fjhn. hafði lagt til, að tollur yrði lækkaður á, er nú gert að heimildarákvæði, eins og hæstv. ráðh. tók fram, og náttúrlega kemur það í einn stað niður, en ætti að fyrirbyggja misnotkun, sem hugsanleg væri við þessa miklu tollalækkun. Brtt., sem var samþ. í Nd. frá hæstv. fjmrh. á þskj. 295, er til bóta fyrir iðnað á rafmagnssviði og margs konar atvinnurekstur landsmanna. Fjhn. Ed. hafði mikinn áhuga á að taka þessar breytingar inn í till. sínar, en fjmrn. þótti þær þá of kostnaðarsamar. Ég lýsi ánægju yfir breyttri afstöðu fjmrn. Fjhn. mælir eindregið með samþykkt frv. með á orðnum breytingum.



Herra forseti. Það er auðvitað gott og sjálfsagt að hafa tollskrárlögin eins fullkomin og verða má, en ég lýsi nokkurri furðu á því, að hæstv. fjmrh. skuli upplýsa, að þær brtt., sem gerðar voru í Ed. á frv., hafi við nánari athugun reynzt svo ófullkomnar, að það hafi þurft 20–30 brtt. til þess að skýra þær. Ég er út af fyrir sig ekki hissa á því, þó að við, sem eigum sæti í d., séum ekki kannske menn til þess að búa tollskrána þannig úr garði, að hún sé 100% fullkomin, en ég minni á, að til aðstoðar n. voru embættismenn fjmrn. og þeir voru með í ráðum um að útbúa þessar till. Og ég lýsi því hér með yfir, að við vorum í góðri trú í því - a. m. k. nm. fjhn., að við værum að gera tollskrána þannig úr garði, að hægt væri að starfa eftir henni. Og furða ég mig á því, að það skuli hafa komið í ljós, að svo reyndist ekki, þegar þess er gætt, hvaða aðstoðar við nutum. Það er alveg rétt, sem hv. form. fjhn. Ed. upplýsti hér, að mörg atriði af því, sem bætt er við í Nd., vildum við, að ég hygg, flestir, ef ekki allir nm. gjarnan taka inn, en það var vegna þeirra upplýsinga, sem lágu fyrir frá starfsmönnum fjmrn. um, að málin væru ýmist svo örðug í framkvæmd eða svo kostnaðarsöm, að það þætti ekki fært. Ég vildi gjarnan að þetta kæmi fram, að það, sem form. okkar upplýsti um það, er algerlega rétt.



Herra forseti. Sú eina breyting, sem þetta mál hefur tekið í hv. Nd., er sú, að samþ. var þar, að lögin skyldu endurskoðuð innan tveggja ára og þá gerðar á því þær breytingar, sem nauðsynlegar þættu miðað við þá reynslu, sem þá væri fengin. Þessu tel ég rétt að skýra frá, og að öðru leyti varð engin breyting á frv. Ég vonast til, að þessi breyting sé þess eðlis, að hún breyti ekki afstöðu manna hér til málsins, og ég tel ekki þörf á því, að það fari hér aftur til nefndar.



Herra forseti. Menntmn. hefur fjallað um frv. og er sammála um að mæla með samþykkt þess. Fjarverandi við afgreiðslu málsins voru tveir nm.